Karabo ya seno e fitlhelwa mo Meldungen aus den Niederlanden (Dipego Tse di Tswang Kwa Netherlands), e leng lekwalo le le neng le bolokilwe ke Ba-Sicherheitspolizei ba Jeremane (Mapodise a Tshireletso) ba ba neng ba le kwala ka April 1941. Pego eno e bolela jaana ka Basupi ba ga Jehofa: “Lekoko leno le le thibetsweng le tsweletse pele ka tiro ya lone ka matlhagatlhaga mo nageng ka bophara, ba ntse ba tshwara dipokano tse di seng ka fa molaong le go mamaretsa dipampitshana tse di nang le mafoko a a jaaka ‘Go bogisa Basupi ba Modimo ke tlolomolao’ le ‘Jehofa o tla otlhaya babogisi ka tshenyego e e sa khutleng.’” Dibeke di le pedi morago ga moo motswedi ono o ne wa bega gore “le fa gone Mapodise a Tshireletso a ne a tsere dikgato tse di gagametseng kgatlhanong le ditiro tsa Baithuti ba Baebele, ditiro tsa bone di sa ntse di oketsega.” Ee, le fa gone Basupi ba ne ba le mo kotsing ya go tshwarwa, ba ne ba tswelela pele ka tiro ya bone, ba tsamaisetsa batho dibuka tse di fetang 350 000 ka 1941 fela!